題分宜謝草廬行卷
作者：陸文圭
朝代：宋

paragraphs: 袁曹官渡爭雌雄，荆州僑寄大耳翁。
涕流髀肉消不盡，試與元直游隆中。
隆中自有躬耕者，布衣抱膝茅簷下。
從容一曲梁甫吟，不覺將軍三枉駕。
室中屏人纔數語，跨荆包益成鼎峙。
南陽陌上龍出雲，永安宮中魚得水。
古今成敗真郵傳，英傑千年不一見。
識拔端由品藻公，位置無嫌草茅賤。
山中謝客江烟昏，誰携行卷到柴門。
手披康樂草廬賦，知是蘭庭佳子孫。
春塘柳禽成昨夢，炎興相業更誰論。
洞庭三江風浪奔，鯨魚出沒相吐吞。
何爲四方歸來些，山堂鶴怨能移文。